Pääkaupunki Teheranissa on tehty kaksi iskua, jotka Isis-terroristijärjestö on ottanut nimiinsä. Toinen iskuista tehtiin ajatollah Khomeinen mausoleumiin, toinen maan parlamenttirakennukseen. Tilanne on nyt ohi.

Iranin pääkaupungissa Teheranissa on tehty tänään kaksi terrori-iskua. Iskuissa on kuollut 12 ihmistä ja loukkaantunut 42. Terroristijärjestö Isis väittää olevansa iskujen takana.

Miten iskut etenivät?

Kalashnikov-rynnäkkökiväärein varustautuneet, naisiksi pukeutuneet miehet hyökkäsivät parlamenttiin aamulla paikallista aikaa. Parlamentissa oli hyökkäyksen aikaan käynnissä istunto. Hyökkääjät surmasivat tässä vaiheessa ainakin yhden parlamenttitalon vartijoista.

Poliisit avustavat ihmisiä ulos parlamenttirakennuksesta Teheranissa. Omid Wahabzadeh / EPA

Samaan aikaan kolme naista ja yksi mies hyökkäsivät Etelä-Teheranissa sijaitsevaan ajatollah Khomeinin mausoleumiin.

Parlamentissa käynnissä ollut istunto keskeytettiin ja kansanedustajia kehotettiin pysymään istuntosalissa. Turvallisuusviranomaiset saartoivat rakennuksen ja alueelta kuultiin laukaustenvaihtoa useiden tuntien ajan.

Tilanne parlamentin istunnossa säilyi rauhallisena ja jotkut kansanedustajat jopa julkaisivat kuvia itsestään sosiaalisessa mediassa.

Ainakin yksi parlamenttitalon hyökkääjistä räjäytti itsensä iskun aikana. Viranomaisten mukaan myös muut hyökkääjät kuolivat.

Mausoleumilla tehdyssä iskussa itsemurhaliiviin pukeutunut nainen räjäytti itsensä. Poliisi onnistui pidättämään muut kolme hyökkääjää.

Myöhemmin Iranin viranomaiset kertoivat estäneensä kolmannen suunnitellun hyökkäyksen.

Kuka on iskun takana?

Isis-terroristijärjestö on väittänyt tehneensä molemmat iskut. Se on esittänyt väitteidensä tueksi hyökkääjien ottamaan videota parlamenttitalon sisältä.

Islam-tutkija Jaakko Hämeen-Anttila arvioi Ylen haastattelussa, että Isis on todennäköisesti iskun takana. Hänen mukaansa kyseessä on merkittävä muutos, sillä Isis ei ole aiemmin iskenyt Iraniin.

Hämeen-Anttila arvioi, että iskun taustalla on Yhdysvaltojen kasvava Iran-vastaisuus, joka rohkaisee sunnalaisia terroristijärjestöjä.

Iran ja sen tukemat joukot sotivat Isistä vastaan Syyriassa ja Irakissa. Taustalla on pidemmälle ulottuva sunnien ja shiiojen konflikti.

Mitä tiedämme uhreista?

Iranin viranomaisten mukaan iskuissa kuoli 12 ja loukkaantui 42 ihmistä.

Vielä ei varmaa, sisältääkö kuolonuhrien määrä viisi kuollutta terroristia.

Emme myöskään tiedä, missä kuolonuhrit kuolivat.

Lähteet: BBC, Reuters, AP, AFP